
REPUBLIKA HRVATSKA
OPĆINSKI GRAĐANSKI SUD U ZAGREBU
	     Ulica grada Vukovara 84


Poslovni broj: P-1259/2024-31




U IME  R E P U B L I K E   H R V A T S K E

P R E S U D A

Općinski građanski sud u Zagrebu, po sutkinji toga suda Ivani Markotić, u pravnoj stvari I-tužiteljice Nadežde Alibegović iz Zagreba, Zlatarska ulica 20, OIB:27252316577, II-tužitelja Derviša Alibegovića iz Zagreba, Zlatarska ulica 20, OIB:20722954934, III-tužitelja Gorana Pezelja iz Koprivnice, Varaždinska cesta 19 a, OIB:63562507722 i IV-tužitelja Maria Butira iz Zagreba, Zlatarska ulica 20, OIB:84078169866, koje zastupa punomoćnik Hrvoje Vukadin, odvjetnik u Odvjetničkom društvu Vukadin i partneri j.t.d., odvjetnici u Zagrebu, protiv tuženika Damira Sorića iz Mjesta Primišlja, Mjesto Primišlje 35, OIB:16526671465, kojeg zastupa punomoćnik Ivan Borna Ninčević, odvjetnik u Karlovcu, radi činidbe, nakon održane glavne i javne rasprave zaključene dana 15. rujna 2026. u nazočnosti punomoćnika tužitelja Hrvoja Vukadina, tuženika osobno i punomoćnika tuženika Ivana Borne Ninčevića, odvjetnika, dana 15. listopada 2026. 

p r e s u d i o   j e:

I. Nalaže se tuženiku Damiru Sorića iz Mjesta Primišlja, Mjesto Primišlje 35, OIB:16526671465, da ukloni ogradu u dužini od 585 cm, koja ograda se nalazi kod zapadnog ulaza u zgradu uz zapadni dio terase površine 12,59 m2, te koja ograda u cijeloj svojoj dužini ide u smjeru sjever-jug, a što se sve nalazi na nekretnini opisanoj kao k. č. br. 506/1 Zlatarska ulica površine  427 m² dvorište površine 187 m² kuća br. 20 površine 240 m², ukupne površine 427 m² a koja nekretnina je upisana u zemljišno knjižni uložak broj: 8151 k.o. Trešnjevka, sve u roku od 15 dana.

II. Nalaže se tuženiku Damiru Soriću iz Mjesta Primišlja, Mjesto Primišlje 35, OIB:16526671465 da tužiteljima Nadeždi Alibegović iz Zagreba, Zlatarska ulica 20, OIB:27252316577, Dervišu Alibegoviću iz Zagreba, Zlatarska ulica 20, OIB:20722954934, Goranu Pezelju iz Koprivnice, Varaždinska cesta 19 a, OIB:63562507722 i Mariu Butiru iz Zagreba, Zlatarska ulica 20, OIB:84078169866 solidarno naknadi trošak ovog parničnog postupka u iznosu od 3.305,30 EUR zajedno sa zakonskom zateznom kamatom tekućom od dana 15. listopada 2026. pa do isplate, po stopi koja se određuje za svako polugodište uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, dok je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve u roku od 15 dana.	

Obrazloženje

1. Tužitelji u tužbi navode da su stranke vlasnici svaki svojeg etažnog dijela nekretnine opisane kao čk. br. 506/1 Zlatarska ulica površine  427 m² dvorište površine 187 m² kuća br. 20 površine 240 m² ukupne površine 427 m² a koja nekretnina je upisana u zk. uložak broj: 8151 k.o. Trešnjevka. Uz navedeno, stranke su i suvlasnici zajedničkih dijelova zgrade koje, među ostalim, predstavlja cjelokupno zemljište oko zgrade. 
 
2. Tuženik drži u posjedu dio suvlasništva svih suvlasnika bez ikakve pravne osnove na način da postoji ograda u dužini od 585 cm koja priječi pristup svim ostalim suvlasnicima na dio zemljišta koji čini suvlasništvo svih suvlasnika zgrade te se tuženik ponaša kao da je predmetno zemljište njegovo isključivo vlasništvo. Predmetna ograda se nalazi kod zapadnog ulaza u zgradu uz zapadni dio terase površine 12,59 m2, u smjeru sa sjevera prema jugu. 
 
3. Tužitelji naglašavaju da na niti jedan način nisu sporni etažni dijelovi.  Tako je tuženik 
vlasnik tri stana u predmetnoj zgradi u Zlatarskoj ulici 20 i to: 
1.) 2. suvlasnički dio: 13,63/100 etažno vlasništvo (E-2) Trosobni stana u II (drugom) katu površine 82,82 čm, spremište u podrumu pov. 8,45 čm i 1/2 (polovina) garaže u podrumu pov.15,62 čm od ukupne pov.31,24 čm  (zapadni ulaz) 
2.) 4. suvlasnički dio: 12,32/100 etažno vlasništvo (E-4) Trosobni stan na I (prvom) katu površine 82,82 čm i spremište u podrumu pov.13,82 čm (zapadni ulaz)
3.) 6. Suvlasnički dio: 12,1/100 etažno vlasništvo (E-6) Trosobni stan u prizemlju pov.73,75 čm, spremište u podrumu površine 5,50 čm i 1/2 (polovina) garaže u podrumu površine 15,62 čm od ukupne površine 31,24 čm (zapadni ulaz).
Tuženik je vlasništvo nad stanovima navedenim pod 1.) i 2.) stekao ugovorima o kupoprodaji od 16.1.1992. i 21.10.1994. godine. Stan pod 3.) je tuženik stekao ugovorom o darovanju od 25.5.2016. koji je sklopio sa svojom majkom Šurjansky Angelom. Tuženikova majka je predmetni stan u prizemlju stekla u vlasništvo zajedno sa pripadajućim spremištem i polovinom garaže u zapadnom ulazu, sve kako je upisano u zemljišnim knjigama.

4. Tadašnji suvlasnici nekretnine su sklopili ugovor pod nazivom Opći uvjeti o uzajamnim odnosima vlasnika posebnih dijelova zgrade te je isti sastavni dio prijavnog lista za zemljišne knjige koji je bio osnova za etažiranje zgrade u Zlatarskoj ulici 20. Navedeni dokument se nalazi u ZK odjelu Općinskog građanskog suda u Zagrebu, u zbirci isprava pod brojem Z-16002/01. 

5. U Općim uvjetima o uzajamnim odnosima vlasnika posebnih dijelova zgrade je na listu 12, članak 8, jasno napisano da: "Zemljište na kojem je sagrađena zgrada u Zlatarskoj ul.br.20, na kč.br, 506/1 k.o. Trešnjevka, a što odgovara z.k.č.br. 5428 k.o. 
Grad Zagreb, je društveno vlasništvo i svaki vlasnik posebnog dijela zgrade ima trajno pravo korištenja navedene čestice." Pravo korištenja je kasnije postalo pravo vlasništva. 

6. Također, dio predmetnog dokumenta koji se nalazi u ZK odjelu Općinskog građanskog suda u Zagrebu u zbirci isprava pod brojem Z-16002/01 jest Očitovanje volje svih tadašnjih vlasnika gdje je točno navedeno koji dio predmetne zgrade predstavlja samostalno vlasništvo svakog etažnog vlasnika. Jedan od potpisnika Očitovanja volje, kao i Općih uvjeta, su upravo tuženik i njegova sada pokojna majka. 
Niti tuženik niti njegova majka, nisu kupili zemljište koje se nalazi ispred terase stana tuženika u prizemlju, nego su isto bespravno ogradili i tuženik ga samovlasno koristi. 
Tuženik, niti njegova majka, nisu imala razloga misliti da je predmetno zemljište njihovo isključivo vlasništvo jer su nedvojbeno znali što je tuženikova pokojna majka stekla, a što nije stekla. Uostalom, oboje su potpisnici gore navedenog Očitovanja volje, kao i Općih uvjeta. Stoga ne postoji mogućnost temeljem koje  su bilo tuženi, bilo njegov pravna prednik imali osnova misliti da imaju pravo na samostalni posjed spornog dijela. 
Prema tome, tuženik i njegov pravni prednik su nepošteni posjednici predmetnog djela zajedničkog suvlasništva svih suvlasnika. Sukladno članku 37. Zakona o vlasništvu i drugim stvarnim pravima svaki suvlasnik ima pravo glede svoga idealnoga dijela stavljati svakome, pa i svojim suvlasnicima, sve zahtjeve koji proizlaze iz njegova prava vlasništva. Stoga se ovom tužbom zahtijeva od tuženika da ukloni predmetnu ogradu i da na taj način da ostalim suvlasnicima preda idealni dio suvlasništva u posjed.

7. Tužitelji uz tužbu kao dokaze prilažu preslike Ugovora o darovanju od 25.5.2016.,prijavni list za zemljišnu knjigu, Nacrt posebnih dijelova zgrade Zagreb-Zlatarska ulica 20, Opće uvjete o uzajamnim odnosima vlasnika posebnih dijelova zgrade u Zagrebu, Zlatarska ulica br. 20 od 18.8.1994., Očitovanje volje, Kopiju katastarskog plana, povijesni izvadak iz zemljišne knjige za predmetnu kat. česticu br. 506/1 Zlatarska ulica površine  427 m² dvorište površine 187 m² kuća br. 20 površine 240 m² ukupne površine 427 m² a koja nekretnina je upisana u zk. uložak broj: 8151 k.o. Trešnjevka.

8. Tuženik u odgovoru na tužbu osporava tužbu i tužbeni zahtjev u cijelosti. Točno je da su stranke, zajedno sa još Lujanović Leom i tvrtkom VAMACO M.V. D.O.O. koji nisu stranke u ovom postupku, upisane kao vlasnici etaža na kčbr. 506/1 k.o. Trešnjevka, sukladno z.k. izvatku u privitku tužbe.  Točno je da su upisane osobe suvlasnici zajedničkih dijelova zgrade. Nije točno da cjelokupno dvorište predstavlja zajednički dio zgrade.  Naime, Krešić Željko i Reba Jasna su bili investitori gradnje zgrade s tim 
da je Krešić Željko bio investitor i prodavatelj lijeve strane zgrade na kojoj se nalaze etaže tuženika i predmetna ograda, a Reba Jasna je bila investitor i prodavatelj desne strane zgrade.  Pravna prednica tuženika, njegova majka Šujansky Angela, bila je uz tuženika prvi kupac svojih etaža koje je kupila direktno od investitora Željka Krešića i u trenutku kupnje, bila je sa investitorom i tuženikom jedini vlasnik na predmetnoj nekretnini. Tek kasnije su došli ostali suvlasnici.  

9. Prilikom kupnje, investitor i majka tuženika su dogovorili da majka tuženika kupuje i dio zemljišta koji je tada ograđen po investitoru te je od tog dana ona bila jedini posjednik tog dijela zemljišta, a s tom prodajom se suglasila i Reba Jasna. Od tada tuženikova majka posjeduje predmetni dio dvorišta bez ikakvih problema.  Svi ostali vlasnici etaža koji su navedeni u dostavljenim Općim uvjetima o uzajamnim odnosima vlasnika posebnih dijelova zgrade dostavljenim uz tužbu, su svoje nekretnine kupili kasnije, kada je ograda već postojala.  Prema tome, nije jasno zašto bi tuženik micao ogradu koja ograđuje dio koji predstavlja njegovo vlasništvo i koja ograđuje dio zemljišta na koji tuženik ima jače pravo na posjed u odnosu na tužitelje.

10. Točka 8 Općih uvjeta koji su potpisani od suvlasnika 1994.godine i na koju se pozivaju tužitelji nema značenje za ovaj postupak budući je u njoj navedeno pravo korištenja jer je čestica još uvijek bila upisana kao društveno vlasništvo i nije bilo formalne mogućnosti da se odredba napiše bilo kako drugačije. S obzirom da je iz vlasničkog lista dostavljenog uz tužbu vidljivo da Krešić Željko imao pravo korištenja ½ dijela čestice, a u naravi desne strane objekta gledano od ceste, jasno je da je imao svako pravo raspolagati tim zemljištem kako je htio, pa je tako mogao i staviti ogradu kako je htio i taj dio prodati kome god je htio, odnosno, sukladno tadašnjim odredbama, 
dati taj dio na korištenje.  Budući da sporna ograda postoji od 1992. godine i majka tuženika koristi to zemljište cijelo vrijeme bez bilo kakvih uznemiravanja, a nakon nje i tuženik, jasno je da je i bez formalnog dokumenta tuženik stekao pravo vlasništva dosjelošću na predmetnoj nekretnini te ima jače pravo na posjed od ostalih suvlasnika koji su svi redom kupili svoje nekretnine kada je ta ograda već postojala i nikako nisu mogli stupiti na taj dio zemljišta.  Stoga nije jasno zašto bi tuženik tu ogradu uklanjao te se predlaže da sud odbije tužbeni zahtjev i naloži tužiteljima da tuženiku solidarno naknade troškove postupka.

11. Tužitelji su u cijelosti ostali kod tužbe i tužbenog zahtjeva, a navode tuženika iz odgovora na tužbu osporavaju kao neosnovane i pravno nerazumljive. Ističu da je opće poznata činjenica da je sa donošenjem Ustava Republike Hrvatske ukinuto društveno vlasništvo te je započet postupak pretvorbe društvenog vlasništva. Danom 1.1.1997. godine je stupio na snagu Zakon o vlasništvu i drugim stvarnim pravima (NN 91/96) po kojem je u člancima 362-365 jasno propisano da pravo korištenja postaje pravo vlasništva. Stoga tuženikovo pozivanje na  pravo korištenja u 2024. godini nema pravnog smisla. 

12. Tuženik kao da ne razumije pročitati što i više nego jasno piše u točci (članku) 8 Općih uvjeta o uzajamnim odnosima vlasnika posebnih dijelova zgrade u Zagrebu, Zlatarska ulica br. 20,  koji su dokument tužitelji pribavili od ZK odjela Općinskog građanskog suda u Zagrebu, a temeljem kojeg je došlo do uspostave posebnih dijelova zgrade, dakle posebnih etaža, a koji članak glasi: "Zemljište na kojem je sagrađena zgrada u Zlatarskoj ul.br.20, na kč.br.506/1 KO Trešnjevka, a što odgovara z.k.č.br. 5426/8 k.o. Zagreb, je društveno vlasništvo i svaki vlasnik posebnog dijela zgrade ima trajno pravo korištenja čestice." Nadalje, u točci (članku) 4 Općih uvjeta također i više nego jasno piše:" Svi vlasnici i nosioci prava korištenja posebnih dijelova zgrade imaju pravo trajnog korištenja zajedničkih dijelova zgrade, i koriste ih prema njihovoj namjeni.“ Usprkos i više nego opsežnoj dokumentaciji koja je dostavljena uz tužbu, tuženik samo osporava da bi predmetno zemljište bilo suvlasništvo svih suvlasnika zgrade, bez da pritom dostavlja i jedan dokument koji bi išao u prilog njegovoj tvrdnji  da je njegov prednik, njegova majka Šurjansky Angela kupila nešto više od samog stana u kojem je upisana. Da je bilo koji od suvlasnika imao bilo kakvu drugačiju želju stjecanja vlasništva, zasigurno bi tako i napisali u trenutku stjecanja svojeg vlasništva, dakle u trenutku uknjižbe. Nadalje, čak i da je teoretski postojao bilo kakav drugi dogovor vezano uz sporni dio zemljišta, a koji nesporno nije upisan u zemljišne knjige, taj teoretski drugačiji dogovor ne bi na bilo koji način obvezivao naknadne stjecatelje etažnih dijelova, dakle ovdje tužitelje, s obzirom na načelo zaštite povjerenja u istinitost i potpunost u zemljišne knjige iz članka 8. Zakona o zemljišnim knjigama.

13. Dodatno tužitelji ističu da je prednik tuženika na isti način i u isto vrijeme kada je postavio predmetnu ogradu, bez ikakve pravne osnove ogradio i zemljište na susjednoj čestici upisanoj u zk. ul. br. 223126 i zk. ul. br. 81290 na kojima je  upisano vlasništvo Grada Zagreba te se službeno u zemljišnim knjigama vodi kao cesta. Tuženik je dana 16.2.2021. podnio zahtjev Gradu Zagrebu radi otkupa dijela predmetne čestice koja je ograđena sa identičnom ogradom od Grada Zagreba. Dopisom od dana 12.7.2023. je Grad Zagreb odbio predmetni zahtjev sa obrazloženjem da tuženik, s obzirom da zemljište oko zgrade predstavlja suvlasništvo svih suvlasnika zgrade, nije samostalno legitimiran podnijeti takav zahtjev, nego takav zahtjev moraju podnijeti svi suvlasnici zgrade.  Iz navedenog proizlazi da se tuženik sa jedne strane ograde ponaša kao da je sve njegovo te da ništa nije od svih suvlasnika zgrade (bez jednog jedinog papira), dok sa iste te strane ograde podnosi zahtjev Gradu Zagrebu za otkup djela zemljišta jer zna da ta čestica nije njegovo isključivo vlasništvo pa tužitelji postavljaju pitanje kako tuženik, ako zna da on nije vlasnik tog djela zemljišta (koje je ograđeno identičnom ogradom) koje je vlasništvo Grada Zagreba, onda može misliti da je isključivi vlasnik djela zemljišta koji gruntovno pripada svim suvlasnicima zgrade, a koji je dio zemljišta predmet ovog postupka. S obzirom da je tuženik nesporno podnio zahtjev Gradu Zagrebu za otkup zemljišta, tužitelji su stajališta da je očigledno da je tuženik imao dovoljno razloga posumnjati da mu ne pripada pravo na isključivi posjed predmetnog djela zemljišta. Prema tome, tuženikovo pozivanje na dosjelost nije od nikakvog pravnog značaja jer tuženik, kao i njegov pravni prednik, očigledno znaju da nemaju pravo na posjed te nemaju osnovnu stvar za stjecanje vlasništva dosjelošću – 
poštenje u posjedu. U prilogu podneska od 22.4.2024. tužitelji prilažu daljnje dokaze i to izvatke iz zemljišne knjige za zk. ul. broj 223126 i zk. ul. broj 81290 u vlasništvu Grada Zagreba, Zahtjev tuženika da mu se omogući kupnja gradskog zemljišta u površini od 56 m2 te očitovanje Grada Zagreba, Gradskog Ureda za upravljanje imovinom i stanovanje na tuženikov zahtjev.

14. Predmet spora je zahtjev I-IV tužitelja da tuženik ukloni ogradu u dužini od 585 cm koja se nalazi kod zapadnog ulaza u zgradu, uz zapadni dio terase površine 12,59 m2, i u cijeloj svojoj dužini ide u smjeru sjever-jug, a što se sve nalazi na nekretnini opisanoj kao k. č. br. 506/1 Zlatarska ulica površine 427 m² dvorište površine 187 m² kuća br. 20 površine 240 m², ukupne površine 427 m², upisanoj u zk. ul. br. 8151 k.o. Trešnjevka. 

15. Nije sporno da su stranke upisane kao vlasnici posebnih etažnih dijelova predmetne nekretnine, kao niti da im, uz vlasništvo posebnih dijelova, pripadaju i odgovarajući suvlasnički dijelovi zajedničkih dijelova nekretnine. Nije sporno da se predmetna ograda nalazi na nekretnini označenoj kao k. č. br. 506/1, upisanoj u zk. ul. br. 8151 k. o. Trešnjevka, kao niti da zemljište ograđeno tom ogradom koristi isključivo tuženik. Nije sporno da je tuženik sa pokojnom majkom Angelom Šujansky dana 25.5.2016. sklopio Ugovor o darovanju po kojem mu je majka kao knjižna vlasnica 12.1/100 dijela nekretnine upisane kod Općinskog građanskog suda u Zagrebu, u zemljišno knjižnog odjela Zagreb, u zk. ul. br. 5486 k.o. Grad Zagreb, a koja se sastoji od k.č.br.5426/8 kuća br. 20 i dvorište Zlatarska ulica sa 427 m2 te sa tako određenim suvlasničkim dijelom povezano vlasništvo posebnog dijela nekretnine upisane u podlul.6. istog zk. ul. i to: 6.etaža 12.17100: trosobni stan u prizemlju površine 73,75 čm, spremište u podrumu površine 5,50 čm i ½ garaže u podrumu površine 15,62 čm od ukupne površine od 31,24 čm (zapadni ulaz). Šujansky Angela je dana 26.10.1992. sa Krešić Željkom i Jasnom Rebom sklopila kupoprodajni ugovor za naprijed opisani stan u prizemlju pri čemu je dana 19.10.2007. sklopljen i Aneks I Ugovora o kupoprodaji u kojem je izmijenjen čl. 1 ranijeg ugovora na način da je navedena točna površina trosobnog stana u prizemlju, lijevo stubište (73,75 čm, umjesto ranije navedenih 77 čm), spremišta u podrumu (5,50 čm umjesto navedenih 6,30 čm) i ½ garaže u podrumu (15,62 čm od ukupne površine od 31,24 čm, umjesto navedenog garažnog mjesta u podrumu veličine 13,00 čm).  U čl. 7 Ugovora o kupoprodaji iz 1992. je navedeno i da kupac ima pravo korištenja okoliša koje je pripadajuće građevinskoj čestici. Sporno je ima li tuženik pravo na isključivi posjed ograđenog zemljišta koje se nalazi ispred darovanog stana, a temeljem kojeg bi bio ovlašten zadržati postojeću ogradu unatoč protivljenju tužitelja te jesu li osnovane tvrdnje tuženika da je na ograđenom dijelu zemljišta stekao pravo vlasništva dosjelošću koje ga onda ovlašćuje da isključi ostale suvlasnike u pravu raspolaganja spornim dijelom zemljišta kojemu zbog postavljenje ograde ostali suvlasnici i ne mogu prići. 

16. Bitne činjenice potrebne za donošenje odluke sud je utvrdio čitanjem naprijed pobrojane dokumentacije dostavljene uz tužbu, podnesak tužitelja od 22.4.2024. Saslušani su svjedoci Željko Krešić i Jasna Reba, I-tužiteljica Nadežda Alibegović, II-tužitelj Derviš Alibegović, IV-tužitelj Mario Butir i tuženik Damir Sorić. Proveden je očevid na licu mjesta u Zagrebu, Zlatarska ulica 20. Pročitan je i Kupoprodajni ugovor sklopljen između Krešić Željka i Reba Jasne kao prodavatelja i Šujanski Angele kao kupca koji je dokaz tuženik dostavio na ročištu za glavnu raspravu održanu 15.9.2026. uz obrazloženje da nije mogao ranije znati kako će iskazivati svjedoci Reba i Krešić, a koji je dokaz sud prihvatio temeljem čl. 299 st. 2 Zakona o parničnom postupku (NN 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11, 25/13, 89/14, 70/19, 80/22, 114/22, 155/23 i 146/25 u nastavku ZPP-a).
Cijeneći rezultate provedenih dokaza sukladno čl. 8 ZPP-a sud utvrđuje da je tužbeni zahtjev u cijelosti osnovan.

17. Uvidom u izvadak iz zemljišne knjige utvrđeno je da je u zk. ul. br. 8151 k.o. Trešnjevka predmetnu nekretnina u Zlatarskoj ulici 20 opisanu kao kat. čest. 506/1 Zlatarska ulica ukupne površine  427 m² (dvorište površine 187 m² i kuća br. 20 površine 240 m²), Prijavni list za zemljišnu knjigu od dana 20.9.2001. i Nacrt posebnih dijelova utvrđeno je da je zgrada etažirana i da su suvlasnici nekretnine upisani u odgovarajućim suvlasničkim omjerima. Tuženik, njegova pokojna majka Angela (Anđela) Šujansky (Surjansky) te bivši suvlasnici predmetne nekretnine u Zlatarskoj 20 i to Krešić Željko i Krešić Jadranaka, Nuić Ivica, Krtalić Mladen, Lukić Stjepan, Katačić Damir te suvlasnik Vamaco M.V. d.o.o. su dana 18.8.1994. potpisali Opće uvjete o uzajamnim odnosima vlasnika posebnih dijelova zgrade u Zagrebu, Zlatarska br. 20. U točci 4. se navodi da svi vlasnici i nositelji prava korištenja posebnih dijelova imaju pravo trajnog korištenja zajedničkih dijelova zgrade, koje koriste prema njihovoj namjeni. U točci 8. je navedeno da je zemljište na kojem je izgrađena zgrada društveno vlasništvo i da svaki vlasnik posebnog dijela zgrade ima trajno pravo korištenja navedene čestice. Stupanjem na snagu Zakona o vlasništvu i drugim stvarnim pravima (1.1.1997.) provedena je pretvorba prava korištenja na stvari u društvenom vlasništvu u pravo vlasništva dotadašnjeg nositelja prava korištenja. Iz navedenih isprava ne proizlazi da bi sporni dio zemljišta bio izdvojen iz zajedničkih dijelova nekretnine niti da bi tuženiku ili njegovoj pokojnoj majci pripadalo pravo vlasništva na tom dijelu zemljišta. Odredba čl. 7 Ugovora o kupoprodaji iz 1992. doista pokojnoj prednici tužitelja daje pravo korištenja okoliša koje je pripadajuće građevinskoj čestici, a to se, po stavu ovog suda, odnosi i na istočni i na zapadni dio, dok joj ne daje isključivo pravo korištenja spornog ograđenog dijela. Da je takva intencija postojala, navedeno bi se zasigurno jasno naznačilo u Općim uvjetima o uzajamnim odnosima vlasnika posebnih dijelova zgrade u Zagrebu, Zlatarska br. 20 kojim se reguliraju međusobni odnosi vlasnika posebnih dijelova prema zajedničkim dijelovima zgrade (točka 2.), a što je izostalo. 

18. Iz iskaza svjedoka Željka Krešića i Jasne Rebe proizlazi da su njih dvoje bili investitori izgradnje zgrade na adresi u Zagrebu, Zlatarska ulica 20, pri čemu je poslove vezane uz izgradnju u ime svjedokinje Reba obavljao njen suprug. Svjedoci opisuju da se radi o dvojnom objektu koji je bio podijeljen na način da je svjedoku Krešiću pripao u vlasništvo lijevi, a svjedokinji Reba desna dio tog objekta koji su dalje prodavali. Svaka strana ima zaseban ulaz, ulaz u garaže i odvojene komunalije. Svjedoci navode da su od početka imali usmeni dogovor prema kojem je svaki dio dvojnog objekta koristio zemljište koje se nalazi na njegovoj strani, odnosno da su vlasnici lijevog dijela koristili zemljište na lijevoj strani, a vlasnici desnog dijela zemljište na desnoj strani objekta i da su o tom usmenom dogovoru obavještavali kupce. Oboje ističu i da nitko od ovdje tužitelja nije bio njihov kupac, kao i da ne znaju ništa o etažiranju koje je provedeno 2001. godine niti o načinu na koji su kasniji vlasnici uredili odnose. Svjedokinja Reba navodi i da ne zna je li zemljište bilo ograđeno jer nikada nije živjela u objektu. Svjedok Krešić navodi da je nakon izgradnje stan u prizemlju lijevog dijela objekta prodao pokojnoj majci tuženika (kupoprodajni ugovor iz 1991. ili 1992. godine), dok je tuženik nakon par mjeseci kupio stan na prvom katu, a potom nakon par godina i stan na drugom katu istog dijela objekta. Svjedok Krešić navodi i da je pokojna gđa Anđela ubrzo nakon useljenja zatražila njegovo odobrenje za korištenje zemljišta ispred stana u prizemlju te da joj je on to odobrio i zemljište ogradio jer je smatrao logičnim da zemljište ispred dnevnog boravka stana u prizemlju koristi vlasnik tog stana. Ograda je bila zaključana, a gđa Anđela je zemljište koristila i uređivala. Zemljište joj nije prodao jer ono prema građevinskoj dozvoli nije pripadalo stanu u prizemlju, a misli i da to tada zakonski nije bilo moguće.  Dio zemljišta na zapadu, površine oko 250 m2 koji se nastavlja na ovo ograđeno zemljište je u vlasništvu Grada Zagreba. Između ta dva zemljišta se nalazi ulaz u garaže. Svjedoknja Reba se također sjeća da je pokojna maja tuženika, gđa Anđela, kupila stan u prizemlju na lijevoj strani i da je kasnije njen sin kupio stan na katu. Sjeća se i da je ona koristila zemljište ispred svog stana, no ne može se sjetiti je li taj dio zemljišta bio ograđen ili nije. 

19. Iz iskaza bračnog para Alibegović, ovdje I-tužiteljice Nadežde Alibegović i II-tužitelja Derviša Alibegovića u bitnome proizlazi da su suvlasnici stana na drugom katu na desnom dijelu zgrade u Zlatarskoj ulici 20. Stan su kupili 2002. godine od Mladena Krtalića te su kupnjom stana postali i suvlasnici u 1/8 dijela cijelog zemljišta. II-tužitelj je i vlasnik garaže na desnoj strani zgrade za koju postoji poseban ulaz sa desne strane, ali je ne koristi jer mu je ulaz prestrm pa vozilo parkira na ulici. II-tužitelj ističe i da im je prodavatelj Krtalić rekao da uz zgradu ide i zemljište oko zgrade, kako s desne tako i s lijeve strane. Upoznao ih je da zemljište s lijeve strane koristi gđa Anđela te da je ona podigla ogradu jer je imala pse pa da spriječi da izlaze na ulicu. Oboje navode da, cijeneći godine i zdravstveno stanje gđe Anđele, od nje nisu tražili micanje sporne ograde. Očekivali su da će nakon njene smrti tuženik maknuti tu ogradu. Zbog toga su mu se krajem studenog 2022. usmeno obratili, zajedno sa suvlasnicima Goranom Pezeljom i Marijom Vupirom sa zahtjevom da ukloni ogradu zbog suvlasništva i zajedničkog korištenja. Tuženik je to izričito odbio, ali je ponudio da otkupi njihove suvlasničke dijelove. Na kraju su  podnijeli ovu tužbu. Stanje danas je takvo da je lijeva strana zemljišta zapuštena, ograda zaključana. II-tužitelj je povremeno sam rezao živicu od lovor višnje. Želi sjediti, održavati zelenilo i imati pristup spornom dijelu zemljišta, kao i svi ostali suvlasnici. Dodaju i da je suvlasnik potkrovlja na lijevoj strani, Leo Lujanović, suglasan s njihovim korištenjem lijeve strane, kao i da suvlasnici sa zapadne strane koriste istočnu stranu dvorišta, gdje su i kante za smeće i šaht za vodu. Zajednički sade cvijeće, a tuženikov sin je godinama držao bicikl vezan na istočnoj strani dvorišta.

20. IV-tužitelj Mario Butir u svom iskazu ističe da mu je supruga prodavatelja Mihaela Dumenčin prilikom kupovine stana rekla da imaju zajedničko dvorište i da je zgrada jedna sa dva ulaza. Izričito je pitao što predstavlja sporna ograda koja je postojala kada je selio jer se čini kao da ona odvaja neki dio koji ne pripada zgradi i tada mu je rekla da je dvorište zajedničko. Nije posebno spominjala ogradu niti tko koristi taj dio niti je on to pitao. Ističe i da taj dio dvorišta izgleda prilično zapušteno, od visoke trave, preko drveća koje prelazi granama preko ograde.

21. Tuženik Damir Sorić u svom iskazu ističe da je prodavatelj gdin. Krešić njegovoj pokojnoj majci Anđeli odmah prilikom kupnje stana u prizemlju rekao da stanu pripada i zemljište na lijevoj strani. To ocjenjuje sasvim logičnim budući da postoje staklena vrata koja vode upravo na to zemljište na lijevoj strani i ta dva dijela čine cjelinu, a s tog se zemljišta vidi u dnevni boravak, spavaću sobu i kuhinju stana u prizemlju. Čestica je 1992. bila društveno vlasništvo pa se nije mogla upisati kao vlasništvo, nego samo kao korištenje. Željko Krešić nikada nije rekao njemu niti njegovoj majci da oni nemaju pravo isključivati ostale suvlasnike sa svojeg dvorišta, dakle nitko nema pravo koristiti njegovo dvorište. Smatra da je majka bila pošteni i zakoniti posjednik pa je dosjelošću postala vlasnica. Također smatra da je isto pravo stekao i on jer se društveno vlasništvo pretvorilo u privatno 2001. Ogradu oko zemljišta je postavio Željko Krešić, a što se vidi po stilu i istrošenosti cijele ograde.  Tuženik prvo navodi i da je njegova pokojna majka uvijek zaključavala cijelu ogradu, a potom da ograda nema ni lokota ni vrata. Dodaje i da nikada nije koristio niti pokušao koristiti desni dio zemljišta koji nije ograđen sa unutarnje strane jer s tim dijelom nema ništa, budući desni dio kuće nije njegov. Tvrdi i da kante za smeće nisu na desnoj strani, nego su stajale na cesti, a tužitelji su ih sami unijeli u zajednički prostor, dok je šaht je na južnoj strani. Tuženik naglašava da nikada nitko niti njegovu pokojnu majku niti njega nije pitao niti se interesirao za korištenje spornog zemljišta na lijevoj strani (suvlasnici potkrovlja Lujanović i njegov prednik Katačić ga nikada nisu koristili) sve dok nije došao gosp. Alibegović koji ga je pozvao i rekao da bi trebao maknuti ogradu. Uopće nije razumio o čemu priča, zato je htio da se nađe sa svim suvlasnicima, da ih pita što žele i kako da riješe problem. Osporava navode II-tužitelja da je tom prilikom suvlasnicima ponudio otkup zemljišta, tvrdi da se ponuda odnosila na prostor u kotlovnici. Nakon toga je bio mir nekih godinu dana i onda je dobio ovu tužbu.  Iz iskaza tuženika nadalje proizlazi da mu je poznato da je Željko Krešić sastavio Opće uvjete o uzajamnim odnosima vlasnika posebnih dijelova od 18.8.1994. Potpisao ih je ne čitajući ih, jer mu je bilo nesporno da prizemlje koristi ograđeno zemljište. Ne sjeća se kada ih je potpisao, je li ikome prigovorio niti je li majka bila nezadovoljna njima, kao niti jesu li započeli postupak osporavanja tih dokumenata koji se nalaze u zbirci isprava. Tuženik potvrđuje da je 16.2.2021. podnio Gradu Zagrebu zahtjev za otkup čestice, no tvrdi da isti nema veze sa česticom na kojoj se nalazi zgrada niti sa suvlasništvom. Ne sjeća se što mu je Grad Zagreb odgovorio dopisom od 12.7.2023. 

22. Na očevidu provedenom dana 26.2.2026. su I i II-tužitelji i tuženik pokazali sudu  ogradu na spornom djelu čestice za koju je tuženik naglasio da je investitor cijelu ogradu izradio po želji njegove pokojne majke. Tuženik je izjavio i da je u njegovom vlasništvu kompletan podrum, prizemlje, I. i II. kat, a potkrovlje je izrađeno naknadno.
Tuženik je pokazao i ulaz u podzemnu garažu te istaknuo da se tamo nalazi samo njegova garaža. Ista se nalazi sa zapadnog dijela čestice i na tom se, zapadnom djelu sporne čestice unutar ograde nalaze vratašca koje su sada zaključana lokotom. Kroz ta vrata se ulazi na spornu česticu sa koje se dalje može ući na balkon stana u prizemlju, a unutar balkonske ograde su također napravljena vratašca. Pregledom je  utvrđeno da se u Zlatarskoj ulici do kućnog broja 20 ulazi kroz dvorišna vrata, ista je ograda postavljena i sa lijeve i desne strane. Niti na jednom djelu istočne ograde nema lokota. Utvrđeno je i da se na istočnom djelu, za koji tuženik opet naglašava da ga nikada nije koristio, nalaze kante za otpad i šaht za vodu.

23. Ustav Republike Hrvatske (NN br. 56/90, 135/97, 8/98, 113/00, 124/00, 28/01, 41/01 76/10, 85/10 i 5/14) u čl. 48. st. 1. jamči pravo vlasništva, dok je Protokolom I. čl. 1. uz Konvenciju za zaštitu ljudskih prava i temeljnih sloboda (NN - Međunarodni ugovori, br. 18/1997, 6/1999, 14/2002, 13/2003, 9/2005, 1/2006, 2/2010 i 13/2017) zajamčeno pravo na mirno uživanje vlasništva.

24.  Zakon o vlasništvu i drugim stvarnim pravima (NN br. 91/1996, 68/1998, 137/1999, 22/2000, 73/2000, 114/2001, 79/2006, 141/2006, 146/2008, 38/2009, 153/2009, 143/2012, 152/2014, 52/2025, u nastavku ZV-a) u čl. 36 st. 1 propisuje da ako više osoba ima neku stvar u svome vlasništvu tako da svakoj pripada po dio toga prava vlasništva, računski određen razmjerom prema cijelom pravu vlasništva te stvari, sve su one suvlasnici te stvari, a dijelovi prava vlasništva koji im pripadaju njihovi su suvlasnički dijelovi. Odredbom čl. 37 st. 1 ZV-a je propisano da kad postoji suvlasništvo neke stvari, uzima se da je ta stvar pravno razdijeljena na sadržajno jednake dijelove (idealne dijelove), kojima je veličina određena veličinom suvlasničkih dijelova. Svaki suvlasnik je vlasnik onoga idealnoga dijela stvari koji odgovara njegovu suvlasničkom dijelu, pa glede njega ima sve ovlasti kakve pripadaju vlasniku, ako ih može izvršavati s obzirom na narav idealnoga dijela (čl. 37 st. 4) te svaki suvlasnik ima pravo glede svoga idealnoga dijela stavljati svakome, pa i svojim suvlasnicima, sve zahtjeve koji proizlaze iz njegova prava vlasništva (čl. 38 st. 6). Odredbom čl. 38. st. 1. ZV-a propisano je da svaki suvlasnik smije izvršavati glede cijele stvari sve ovlasti koje ima kao nositelj dijela prava vlasništva bez suglasnosti ostalih suvlasnika, ako time ne vrijeđa pravo ostalih suvlasnika. U čl. 42. st. 1 ZV-a je propisano da svim suvlasnicima pripada pravo na suposjed stvari, ali oni mogu odlučiti da će međusobno podijeliti posjed stvari i/ili izvršavanje svih ili nekih vlasničkih ovlasti glede nje. U čl. 46. st. 1. ZV-a propisano je da svaki suvlasnik ima pravo glede cijele stvari postavljati svojim suvlasnicima one zahtjeve koji proizlaze iz njegova suvlasništva dok sukladno st. 2. istog članka svaki suvlasnik ima glede cijele stvari pravo postavljati protiv svakog one zahtjeve koje može staviti vlasnik stvari, s time da predaju cijele stvari u posjed može od trećeg zahtijevati samo prema obveznopravnim pravilima o nedjeljivim obvezama.
25. Odredbom čl. 8 Zakona o zemljišnim knjigama (NN br. 63/2019, 128/2022, 155/2023, 127/2024) je propisano da se smatra da zemljišna knjiga istinito i potpuno odražava činjenično i pravno stanje zemljišta (st. 2). Stjecatelj koji je u dobroj vjeri postupao s povjerenjem u zemljišne knjige pravno je zaštićen ako nije znao niti je s obzirom na okolnosti imao dovoljno razloga posumnjati da ono što je upisano nije potpuno ili da je različito od izvanknjižnoga stanja. Nedostatak dobre vjere ne može se prigovoriti nikome samo zato što nije istraživao izvanknjižno stanje (čl. 8 st. 3).

26. Primjenjujući citirane zakonske odredbe na opisano činjenično stanje sud utvrđuje da tužitelji, kao suvlasnici koji su svoje pravo vlasništva stekli pouzdajući se u načelo povjerenja zemljišnih knjiga, osnovano traže od tuženika uklanjanje sporne ograde. To stoga što činjenica da je tuženikova pokojna majka uz dopuštenje investitora i bivšeg suvlasnika Željka Krešića koji priznaje da sporni dio zemljišta nije prodao prednici tuženika, ali ga je po njenoj zamolbi ogradio ogradom koja tako postavljena stoji i danas, ne znači sama po sebi da je ista na njemu stekla pravo vlasništva. Upravo suprotno, prednica tuženika je znala da nije vlasnica spornog dijela zemljišta, a to je znao i tuženik jer u suprotnom ne bi potpisali Opće uvjete o uzajamnom odnosima vlasnika posebnih dijelova koji u čl. 8 jasno navode da je zemljište na kojem je sagrađena zgrada društveno vlasništvo i da svaki vlasnik posebnog dijela zgrade ima trajno pravo korištenja kč.br.506/1 k.o. Trešnjevka koja se čestica, nesporno, sastoji od dvorišta površine 187 m2 i kuće br. 20 površine 240 m2, ukupno 427 m2. Okolnost da tuženik, kako navodi, nije pročitao što je potpisivao niti se sjeća kada je navedenu ispravu potpisao ne dovodi u pitanje njezin sadržaj, a posebno samo po sebi ne opravdava tuženikov zaključak da je bilo nesporno da prizemlje koristi ograđeno zemljište. S tim u vezi valja reći i da dogovor investitora, svjedoka Željka Krešića i Jasne Rebe o načinu korištenja zemljišta prema kojem je vlasnicima lijevog dijela objekta pripalo korištenje zemljišta s lijeve strane, a vlasnicima desnog dijela zemljišta s desne strane, a za koji usmeni dogovor niti ne navode da su tužitelji znali, ne znači da su svi budući suvlasnici predmetne nekretnine obvezne pridržavati ga se niti da je isti dovoljan da bi se tužiteljima uskratila prava koja im pripadaju na spornom dijelu na temelju njihovog suvlasništva. Činjenica da je tuženikova pokojna majka koristila sporni dio zemljišta je poznata i I i II-tužiteljima koji su suvlasnici cijelog zemljišta u 1/8 dijela i koji su navedeno, cijeneći dob i zdravstveno stanje prednice tuženika za njenog života to tolerirali. Međutim, navedeno ne znači da su se time prešutno odrekli prava suvlasništva spornog dijela zemljišta. Upravo suprotno, od tuženika su nakon smrti njegove majke zatražili uklanjanje ograde što je tuženik izrijekom odbio. U ovom postupku tvrdi da je pravo vlasništva spornog dijela njegova pokojna majka stekla dosjelošću, što ovdje također nije dokazano. Naime, za stjecanje prava vlasništva dosjelošću je, sukladno čl. 159 st. 1 ZV-a, potrebno samostalno posjedovanje stvari ako taj posjed ima zakonom određenu kakvoću i neprekidno traje zakonom određeno vrijeme, a posjednik je sposoban da bude vlasnikom te stvari. Pokojna prednica tuženika nije imala valjani pravni temelj svog posjedovanja, posjed spornog dijela je vršila na temelju dopuštenja investitora od 1992., a potom i dopuštenja ostalih suvlasnika (ovdje I i II-tužitelja od 2002.), dakle nije bila u tome samostalna, a potpisivanje Općih uvjeta o uzajamnom odnosima vlasnika posebnih dijelova ukazuju i na njenu svijest da pravo na isti imaju i ostali suvlasnici. Stoga okolnost da je njen posjed ograđenog dijela bio dugotrajan i miran ne znači su time ispunjene sve pretpostavke za stjecanje prava vlasništva dosjelošću, kao niti da je tuženik koji je, protiveći se izravnom usmenom traženju tužitelja za uklanjanje ograde, nastavio koristiti ograđeni dio zemljišta, samim time ispunio zakonske pretpostavke za takvo stjecanje prava vlasništva. 

27. Postojanje ograde i njezin položaj utvrđeni su i neposrednim opažanjem suda na očevidu provedenom dana 26. 2.2026. (fotografije na listu 104 -117 spisa) kada je sud utvrdio da predmetna ograda onemogućava pristup spornom dijelu zemljišta. Cijeneći pri tome da tuženik nije dokazao pravnu osnovu za isključivo korištenje ograđenog dijela  kojemu zbog postavljene ograde suvlasnici koji imaju jednako pravo korištenja istog ne mogu pristupiti, to je tužbeni zahtjev u cijelosti osnovan te je sud odlučio kao u točci I. izreke ove presude. 

28. Tužiteljima je dosuđen parnični trošak temeljem čl. 154 st. 1. ZPP-a, sukladno vrijednosti predmeta spora (1.327,23 EUR) i važećoj Tarifi o nagradama i naknadi troškova za rad odvjetnika. Priznat je trošak sastava tužbe u iznosu od 100 bodova (Tbr. 7.t.1.), podnesaka od 22.4.2024., 10.4.2025., 11.11.2025. u iznosu od po 100 bodova za svaki (Tbr. 8.t.1), zastupanja na ročištima održanim dana 8.10.2024., 26.3.2025., 15.12.2025. i 15. 9.2026. u iznosu od po 100 bodova za svako (Tbr. 9.t.1), za pristup ročištu 1.7.2026. u iznosu od 25 bodova (Tbr. 9.t.5) za pristup očevidu 26.2.2026. u iznosu od 100 bodova (Tbr. 9.t.7), ta pristup ročištu za objavu presude u iznosu od 50 bodova (Tbr. 9.t.3). Nije prihvaćen zatraženi trošak sastava podneska od 5.6.2025. kojim tužitelji mole odgodu ročišta, a na koju odgodu tuženik i pristaje budući dosuda istog ne bi bila pravična prema tuženiku, kao niti trošak sastava podneska od 17.12.2025. kojim tužitelji obavještavaju sud o plaćanju predujma za očevid jer isti nije nužan budući navedeno sud provjerava i sam.  Uz vrijednost jednog boda u iznosu od 2,00 EUR (Tbr. 54) i povišenje tarifnih stavaka za zastupanje više osoba za 30 % (Tbr. 40) trošak iznosi 2.535,00 EUR. Uz dodanih 25% PDV-a u iznosu od 633,75 EUR priznati trošak tužitelja iznosi 3.168,75 EUR. Navedenom treba dodati trošak sudske pristojbe na tužbu u iznosu od 26,55 EUR i na presudu u iznosu od 110,00 EUR pa ukupno priznati trošak I-IV tužitelja iznosi 3.305,30 EUR uvećano za zakonske zatezne kamate koje teku od dana donošenja ove odluke, 15.10.2026.  pa do isplate, po stopi koja se određuje za svako polugodište uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, dok je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, plativo u roku od 15 dana.
	
U Zagrebu 15. listopada 2026. 
Sutkinja
Ivana Markotić


















UPUTA O PRAVNOM LIJEKU :
Protiv ove presude dozvoljena je žalba županijskom sudu. Žalba se podnosi putem ovog suda, u roku od 15 dana od dana dostave prijepisa ove presude.

DNA:
- punomoćniku tužitelja uz rješenje o sudskoj pristojbi na presudu
- punomoćniku tuženika

